[pic] | KOMISIJA EVROPSKIH SKUPNOSTI |

Bruselj, 7.9.2005

KOM(2005) 423 končno

2003/0175 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES o

skupnem stališču Sveta o sprejetju direktive Evropskega parlamenta in Sveta o spremembi Direktive 1999/62/ES o cestnih pristojbinah za uporabo določene infrastrukture za težka tovorna vozila

2003/0175 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES o

skupnem stališču Sveta o sprejetju direktive Evropskega parlamenta in Sveta o spremembi Direktive 1999/62/ES o cestnih pristojbinah za uporabo določene infrastrukture za težka tovorna vozila

1. OZADJE

Datum predložitve predloga EP in Svetu [dokument COM(2003) 448 konč. – C5–0351/2003 - 2003/0175(COD)]: | 28. julij 2003 |

Datum mnenja Evropskega ekonomsko-socialnega odbora: | 3. junij 2004 |

Datum mnenja Evropskega parlamenta, prva obravnava: | 20. april 2004 |

Datum sprejetja skupnega stališča: | 6. september 2005 |

2. CILJ PREDLOGA KOMISIJE

V skladu z Belo knjigo o evropski prometni politiki za leto 2010[1] in na zahtevo Evropskega sveta iz decembra 2002 in marca 2003 je Komisija predlagala spremenjeno različico Direktive 1999/62/ES o cestnih pristojbinah za težka tovorna vozila. Ta predlog je v skladu s politiko Komisije o dajatvah za prometno infrastrukturo, ki si prizadeva razviti usklajen pristop Skupnosti do dajatev pri vseh vrstah prevoza. Podlaga za dajatve prevoza morajo biti stroški, ki jih prevoz trenutno nalaga uporabnikom, davkoplačevalcem in družbi na splošno.

Direktiva 1999/62/ES določa veljavni okvir za cestne pristojbine za težka tovorna vozila. Vendar, ker se države članice oddaljujejo od ureditev s pristojbinami (cestninske nalepke) in približujejo ureditvam s cestninami, potrebuje Direktiva posodobitev, da pripravi in razjasni podlago za cestnine in zagotovi, da se trenutna razdrobljenost cestnih pristojbin in ureditev s cestninami razvija pregledno in usklajeno. Poleg tega obstaja potreba po prilagoditvi okvira za cestne pristojbine, da bi se povečal obseg zbiranja sredstev za naložbe v novo prometno infrastrukturo.

Predlog Komisije za posodobitev Direktive 1999/62/ES navaja te cilje. Da bi izboljšal in bolj uskladil podlago za cestnine:

- določa osnovne stroške za ureditve cestnin, ki vključujejo stroške gradnje, obratovanja, ohranjanja in razvoja omrežja in nepokrite stroške nesreč,

- izboljšuje obseg za razlikovanje cestnin in določa metodologijo za pregledno ocenjevanje stroškov,

- razširja obseg Direktive na več gospodarskih vozil (od 3,5 ton) in več cest (vseevropsko cestno omrežje in nadomestne ceste).

Da bi pomagal izpolniti finančne potrebe prometne infrastrukture:

- povezuje cestnine s stroški ohranjanja in razvoja infrastrukture,

- zahteva porabo prihodkov za ohranjanje in razvoj prometne infrastrukture,

- dovoljuje pribitke k cestninam, katerih prihodki morajo biti porabljeni za naložbe nadomestne infrastrukture v istem koridorju TEN.

3. PRIPOMBE GLEDE SKUPNEGA STALIŠČA

Svet je pripravil nekatere spremembe predloga Komisije, ki so sprejemljive, ker zagotavljajo doseganje ciljev predloga.

- Opredelitev stroškov gradnje je bila spremenjena in pripravljena za določitev stroškov financiranja, ki se lahko upoštevajo, za zagotovitev, da obdobje stroškov ne bi preseglo življenjske dobe zadevne infrastrukture.

- Da bi izboljšali preglednost in varovali pred vsako diskriminacijo, je bilo spremenjeno dovoljeno razlikovanje cestnin.

- Da bi povečali preglednost in bi omejili obseg večine pribitkov na največ 15 % in ne 25 %, so bili zoženi pogoji za zaračunavanje pribitkov na cestnine. Največji pribitek 25 % se lahko uporabi samo pri cestah v istem koridorju kot čezmejni odseki prednostnih projektov v hribovitih območjih, ki so v evropskem interesu.

- Nove ureditve cestnin so predmet nadzora Komisije v skladu z bistvenimi načeli iz Priloge III. Ta se bo izvajal neposredno za ureditve cestnin brez koncesije, z izračunavanjem cestnin v skladu z bistvenimi načeli in z zagotavljanjem ključnih vrednosti in parametrov s strani držav članic. Za cestnine z ureditvami s koncesijo se bo opravljal posredni nadzor. Države članice morajo zagotoviti potrebne podatke za preverjanje, da stopnja cestnin ne bi prekoračila cestnine, ki je izračunana na osnovi bistvenih načel.

Glede vprašanj o vključitvi zunanjih stroškov in o obsegu cestnin, pri katerih je Svet tudi predložil spremembe k izvirnemu predlogu Komisije, je Komisija dala izjavo:

- v kateri se je pri opravljanju vmesnega pregleda Bele knjige o prometu konec leta 2005 zavzela za poglobitev svoje študije postopne internalizacije zunanjih stroškov, zlasti z vidika druge obravnave Parlamenta,

- da se mora pravica držav članic, da izključijo nekatere dele iz omrežja, uveljavljati na nediskriminatoren način in v skladu s Pogodbo. V tem smislu je Komisija navedla, da bo upoštevala objektivna merila, kot so potreba po izboljšanju dostopnosti osamljenih regij ali stopnjo zastojev in onesnaženosti.

Potem, ko je dala te izjave, je Komisija pozdravila skupno stališče Sveta, kot težko dosežen kompromis.

Od 42 sprememb, ki jih je sprejel Parlament dne 20. aprila 2004, je bilo devet za Komisijo sprejemljivih in vključenih v skupno stališče; 23 je bilo sprejemljivih za Komisijo, vendar jih Svet ni sprejel; 6 je bilo za Komisijo nesprejemljivih, vendar so bile vključene v skupno stališče; in štiri niso bile sprejemljive ne za Komisijo ne za Svet.

4. PODROBNE PRIPOMBE KOMISIJE NA SPREMEMBE IZ PRVE OBRAVNAVE EVROPSKEGA PARLAMENTA

4.1. Spremembe, ki jih je Komisija sprejela in so v celoti ali delno vključene v skupno stališče

Sprememba 21 : načelo upoštevanja samo deleža neamortiziranih stroškov je vključeno v opredelitev stroškov gradnje.

Sprememba 22 : vključena je opredelitev cestnin ponderiranega povprečja, čeprav se, da bi bila tehnično natančnejša, razlikuje od opredelitve Parlamenta.

Sprememba 24 : vključena je opredelitev koncesije, čeprav se, da bi bila pravno natančnejša, razlikuje od opredelitve Parlamenta (sklicuje se na opredelitev iz Direktive 2004/18/ES).

Spremembi 10 in 34 : kot je predlagal Parlament, je Svet umaknil vso razpravo o stroških nesreč.

Spremembi 18 in 38 : Svet je tudi zavrnil načrt vzpostavitve neodvisnega organa za infrastrukturo.

Sprememba 39 : sprejet je bil predlog, da bi v seznam davkov in dajatev, ki jih Direktiva ne zadeva, dodali davke za zavarovanje.

Sprememba 43 : preglednica Priloge II je bila spremenjena, da bi vključevala najnovejše vrste emisij EURO. Vendar za starejša vozila višje vrednosti niso bile ohranjene.

4.2. Spremembe, ki jih je odobrila Komisija, vendar niso bile vključene v skupno stališče

Spremembe 1, 3, 4, 5, 6, 7 in 8 : Svet ni spremenil ureditve uvodnih izjav, ki dajejo splošno razlago ozadja Direktive in vključujejo različne prednostne naloge politik v ozadju predlogov in ustrezne zaključke Sveta itd.

Spremembi 2 in 25 : Svet je izključil vsa sklicevanja na zunanje stroške, vključno s to uvodno izjavo in opredelitvijo. To je bilo za Komisijo sicer sprejemljivo pri oblikovanju kompromisnega besedila, vendar je treba upoštevati izjavo Komisije iz Priloge.

Sprememba 12 : nevtralnost prihodkov različnih cestnin je vsebovana v besedilu, vendar ne v uvodni izjavi.

Sprememba 13 : Svet ni sprejel predloga Komisije, da dovoli nadomestilo z zmanjšanjem drugih prometnih davkov pod minimalne stopnje v EU.

Sprememba 20 : ta opredelitev „glavnega cestnega omrežja“ je postala odveč, ker je Svet iz člena 1(3) črtal celotno sklicevanje na glavno cestno omrežje.

Spremembi 14 in 26 : možnost izvzema vozil človekoljubnih in reševalnih organizacij od plačevanja cestnin ni bila sprejeta, saj je samo jasno prepoznavnim in preverljivim vozilom dovoljena oprostitev iz tega člena. Poleg tega se ne zahteva uvodna izjava (sprememba 14) za vsako izvzeto kategorijo uporabnikov.

Spremembi 11 in 27 : za Direktivo Sveta in Parlamenta ni primerno, da pouči države članice naj se posvetujejo z regionalnimi in lokalnimi organi: to je stvar subsidiarnosti, ki se razlikuje v skladu z vladnimi strukturami vsake države članice.

Sprememba 28 : podlaga za določitev cestnin je bila omejena na stroške infrastrukture in Svet je izključil zunanje stroške .

Sprememba 29 : razlikovanje cestnin, ki jih je predložil Parlament, je štelo za nezadostno. Razlikovanje v skupnem stališču zagotavlja zanesljivost in jasnost z večjo mero prožnosti pri uporabi orodij za odražanje meril okolja in zastojev. Poleg tega merili PM10 in NOx nista bili vključeni, saj sta ti splošno upoštevani v vrstah emisij EURO in jih je težko posebej razlikovati. Poleg tega bi bila taka okoljska merila (če bi bilo izvedljivo) sprejemljiva znotraj meril vrst emisij EURO.

Spremembi 16 in 30 : dovoljevanje pribitkov k cestninam v naseljenih območjih bi bilo združljivo z vlogo pribitkov, čeprav je Svet zavrnil to spremembo.

Sprememba 32 : Svet je zavrnil zadolžitev držav članic, da naložijo najvišjo cestnino vozilom, ki ne morejo preveriti svoje kategorije emisij EURO.

Sprememba 36 : Svet je črtal člene, ki zadevajo ureditev kompenzacij (zmanjšanje davkov na vozila itd.).

Sprememba 42 : Svet je zavrnil predlog, da Komisija poroča o učinku Direktive na prometne nesreče in vplive na okolje.

4.3. Spremembe, ki jih je Komisija zavrnila, vendar so vključene v skupno stališče

Spremembe 9, 19, 33, 52 : ureditve koncesij ne morejo biti izključene iz obsega Direktive, saj bi to naredilo Direktivo neučinkovito. Vendar je Svet uvedel ločeno strukturo izvršbe za ureditve s koncesijami, tako da je predvidena posebna narava koncesij in ohranjena pravica Komisije do izvršbe.

Spremembi 46 in 48 : V skladu z besedilom Parlamenta se opravlja dodelitev prihodkov prostovoljno.

4.4. Spremembe, ki jih je Komisija zavrnila in niso vključene v skupno stališče

Spremembe 17, 41 in 50 : Komisija pri izvedbi takega delovnega programa ne bi smela biti omejena z Direktivo (čeprav je v Beli knjigi načrtovana obravnava prihodnje internalizacije zunanjih stroškov). Poleg tega Svet ne želi sklicevanj na razvoj metodologij za presojo zunanjih stroškov.

Sprememba 37 : Načrti kompenzacij za katero koli obstoječo nacionalno ureditev cestnin so v pristojnosti države članice in on njih ni treba razpravljati v okviru Direktive.

(13 sprememb, ki tukaj niso naštete (15, 19, 35, 40, 44, 45, 47, 49, 51, 53-56), je bilo zavrnjenih na plenarnem zasedanju Parlamenta. Spremembi 23 in 31 nista pomembni za angleško različico.)

5. SKLEP

Komisija pozdravlja skupno stališče, ki ga je sprejel Svet.

Kakor je bilo navedeno v izjavi Komisije na zasedanju Sveta z dne 25. aprila 2005,

- namerava Komisija, pri opravljanju vmesnega pregleda Bele knjige o prometu konec leta 2005, poglobiti svojo študijo postopne internalizacije zunanjih stroškov, zlasti z vidika druge obravnave Parlamenta,

- Komisija poudarja, da se mora pravica držav članic, da izključijo nekatere dele iz omrežja, ki je določena v skupnem stališču, uveljavljati nediskriminatorno in v skladu s Pogodbo. V navedenem okviru bi Komisija upoštevala zlasti merila, kot so potreba po izboljšanju dostopnosti osamljenih regij ali stopnjo zastojev in onesnaženosti.

Priloga: Izjava Komisije s Sveta z dne 21. aprila 2005

INTERNALIZACIJA ZUNANJIH STROŠKOV IN GEOGRAFSKA POKRITOST

Izjava Komisije

Komisija bo pri vmesni bilanci Bele knjige o prometu konec leta 2005 poglobila svojo študijo postopne internalizacije zunanjih stroškov, zlasti z vidika druge obravnave predloga Direktive o „Evropski cestninski nalepki“ v Evropskem parlamentu.

Komisija poudarja, da se mora pravica držav članic, da izključijo nekatere dele iz omrežja uveljavljati na nediskriminatoren način in v skladu s Pogodbo. V navedenem okviru bo Komisija upoštevala zlasti merila, kot so potreba po izboljšanju dostopnosti osamljenih regij ali stopnjo zastojev in onesnaženosti.

[1] COM(2001)370, 12.9.2001.